nb en en en fr de da id nb nb da da da da da da da da da da da da da sv da da da en en
Saif Ahmads mesterstykke og den fantastiske lørdag - Svanholm Cricketklub
Mandag d. 4. september 2017 kl. 21:56 af Henrik Pfaff
Det har længe været i støbeskeen. Saif Ahmads helt store præstation i elitedivisionen. Han har spillet mange flotte halvlege her på det seneste, men indsatsen mod KB, hvis first string Aftab Ahmad forinden på facebook havde klaget over manglende modstand og kvalitet blandt modstanderne, var toppen.
Saif og Jonas Henriksen havde en god åbning med 69 på de første 16 overe, da Jonas blev grebet ud med 28 på tavlen. Saif fortsatte med Taha Ahmed, der kæmpede sig til 19 (total 131 på 31 overe), Wahab Hashmi kom og gik (3/157) og sammen med Zishan Shah (55 på 39 bolde indeholdende alle de stød, der findes i bogen og også dem, der ikke findes) , hævede Saif til 252, førend Saif gik med ben for efter at have scoret 136 på 136 bolde.
Saif har tidligere været lidt for aggressiv, men her i 2. halvdel af sæson har en formået at blande sikkerhed med aggression. Det var en moden og fremragende indsats og Zishans cirkusgærdespil drejede nøglen i KB’s sår. Vi endte med 263/5.
KB var ude for 131. 5 gærder var ude for 25, 6 for 47. Vores kasterhelt i alt dette var Atta Ullah, der kom til os i år fra AB for at få lidt ro på sine sidste cricketår. Bortset fra et enkelt fra Saif – der var han igen – tog han de fem første gærder. Det ser ikke opsigtsvækkende ud udefra det han gør, men hans mediumkastning har altid god længde og det, der ifølge anfører Shah, der skaffer ham gærderne, er at han svinger begge veje. Han tog 4 gærder for 23 på 6 overe, Mads Henriksen 2/20 og KB var ude for 131. 4 greb endte i næverne på sikre Jonas Henriksen.
På søndag spiller KB mod Ishøj, som holdet spillede uafgjort mod i første runde. Får KB tilstrækkeligt med nerver, kan man ikke udelukke at Ishøj vinder. Så skal vi slå bundholdet AB for at blive mestre.
Men lørdagen var helt utrolig set med svanholm-øjne. Det hele gik efter vor bog.
2. holdet var i Husum til en udsat kamp. Hjemmeholdet lagde ud med 187 (Zeshan Khan 3/38). Vi havde mistet 7 gærder for 121, da Bobby Malik (topscorer med 45) kom sammen med Osman Safi, vores afghanske junior, der hidtil har opholdt sig på 3. holdet. Bobby Malik lagde selv på, mens han lagde en dæmper på Safi (24 på 24 bolde), der helst forsøger sig i sekserfaget.
Begge var ude for 181 og sidstegærdet Asad Shah, hvis gærdespil indskrænker sig til en stiv forwardparade, hvis han er heldig, skulle modtage bold. Den stive forwardparade og en skæv bold fik ham til at overleve og makkeren Zeshan Khan, der har en gærdespiller godt skjult i sig, drivede to firere i næste over og vi passerede for 9 gærder. Said Alam omsider blandt topscorerne med 32.
80 af lilleput mod garvede seniorer
Mens 1. holdet lørdag spillede på bane 1 mødte 3. holdet på bane 2 de garvede seniorer fra Frem. Da adskillige af vore seniorer som sædvanlig havde fundet på undskyldninger bestod holdet af 3 seniorer,1 junior, 4 drenge og 3 lilleputter.
Frem er et gedigent og rutineret hold og at en lilleput under disse omstændigheder kan score 80 er imponerende. Men det gjorde Lucky Ali og lagde dermed bunden til en halvleg på 205 på små 23 overe.
Drengespilleren Wahid Mahmood førte an med 3 gærder for47 i kastningen og Frem var ude for 144.
Nu skal vi jo ikke tro, at alting går efter vort ønske. Og der kom nogle ben i sovsen for 2. holdet, der var vendt hjem fra Husum og skulle på den igen søndag mod Albertslund. De scorede 202 og vi 164, men selv i nederlagets stund var der noget at glæde sig over. Næsten debutanten Osman Safi havde en ottendegærdestand med Zeshan Khan, der bragte os fra 99 til 153.
Osman scorede 62 på 52 bolde iblandet nogle kæmpeseksere. Nok et produkt af vores ungdomsafdeling. Safi spiller nu det andet år hos os.
2. holdet kan stadig vinde 1. division, hvis Husum næste weekend slår Esbjerg og vi vinder hjemme lørdag over Kolding.